SET พรุ่งนี้ทรงตัวดีขึ้น จับตาจีดีพีไทยไตรมาส 2
โบรกฯมองแนวโน้มการลงทุนในวันพรุ่งนี้ (3 ส.ค.) ตลาดฯจะทรงตัวได้ดีขึ้น พร้อมให้แนวรับ 1,495 จุด ส่วนแนวต้าน 1,510 จุด พร้อมให้ติดตามตัวเลขผลิตภัณฑ์มวลรวมภายในประเทศ (GDP) งวดไตรมาส 2/59 ของไทยที่จะมีการประกาศในช่วงกลางเดือนส.ค.นี้ด้วย
2 ส.ค. 2559

นายชัยพร น้อมพิทักษ์เจริญ ผู้ช่วยกรรมการผู้อำนวยการ สายงานวิเคราะห์หลักทรัพย์ บล.บัวหลวง เปิดเผยถึงตลาดหุ้นไทยวันนี้ (2 ส.ค.) เจอ take profit ก่อนลงประชามติร่างรัฐธรรมนูญในวันที่ 7 ส.ค.นี้ เป็นไปในทิศทางเดียวกับตลาดต่างประเทศที่ต่างก็เจอ take profit เหมือนกัน ทั้งตลาดหุ้นอื่นในภูมิภาคเอเชียที่ต่างติดลบกัน เช่นเดียวกับตลาดในยุโรป โดยในช่วง 4-5 สัปดาห์ที่ผ่านมามีเงินทุนไหลเข้ามาที่ตลาดหุ้น และเมื่อจบเรื่องธนาคารกลางสหรัฐ (เฟด) ที่คงอัตราดอกเบี้ย ทำให้ยังไม่มีประเด็นใหม่เข้ามาสู่ตลาด
อย่างไรก็ตาม ให้ติดตามการประชุมคณะกรรมการนโยบายการเงิน (กนง.) ในวันที่ 3 ส.ค.นี้ ซึ่งก็คาดว่าจะคงอัตราดอกเบี้ย และไม่น่าจะมีผลต่อตลาดฯ อีกทั้งให้ติดตามการประชุมธนาคารกลางอังกฤษ (BoE) ในวันที่ 4 ส.ค. ซึ่งตลาดฯคาดว่าอาจจะปรับลดอัตราดอกเบี้ย และอาจจะมีการออกมาตรการกระตุ้นเศรษฐกิจเพิ่มเติม เพื่อมารองรับตัวเลขเศรษฐกิจที่ชะลอลง โดยรวม ๆ แล้วมองว่าธนาคารกลางทั่วโลกจะยังคงมีนโยบายผ่อนคลาย
ส่วนแนวโน้มการลงทุนในวันพรุ่งนี้ (3 ส.ค.) มองว่าตลาดฯจะทรงตัวได้ดีขึ้น พร้อมให้แนวรับ 1,495 จุด ส่วนแนวต้าน 1,510 จุด พร้อมให้ติดตามตัวเลขผลิตภัณฑ์มวลรวมภายในประเทศ (GDP) งวดไตรมาส 2/59 ของไทยที่จะมีการประกาศในช่วงกลางเดือนส.ค.นี้ด้วย
 
หลักทรัพย์ที่มีมูลค่าการซื้อขายสูงสุด 5 อันดับแรก
BEM ปิดที่ 7.95 บาท ลดลง 0.55 บาท
PTT ปิดที่ 319.00 บาท ลดลง 8.00 บาท
PTTEP ปิดที่  79.00 บาท ลดลง 2.75 บาท
CK ปิดที่ 31.75 บาท ลดลง 1.25 บาท
TRUE ปิดที่ 8.60 บาท ลดลง 0.25 บาท